Document ID: /fineweb-2-swissfilter-quality_10-filterrobots/filtered/00028.jsonl.gz/96

Meie mudilased tutvusid erinevate ametitega, mis isadel võivad olla ning värvisid isa kingasid (mitte neid, mis isal parasjagu jalas olid)- meie väiksed eesti kunstnikud! Nad said harjutada kingapaelte sidumist ja vahepeal energiat panna koordinatsiooni harjutamisse muusika saatel. Üsna kiirelt läksid aga jutt ja tegevused tagasi isade peale ning nagu sissejuhatuses mainitud ei tulnud puudu küsimustest, mis puudutasid isasid: mis riikides isad päris on, mis keeles nad räägivad, mis on nende lemmikauto, lemmiktoit jne. Väikesed sõbrad said proovida kinnisilmi isale lipsu kaela panemist, isade habeme / vuntside ajamist ja üheskoos juhendajatega tehti lõpuks ka papist auto.
Eelkooliealiste laste grupis puudutati lisaks eelmistele teemadele ka müramise temaatikat- mis on müramine ja kuidas seda oma isaga teha. Et meie isad ka aktiivsed oleksid, siis said lapsed koju kaasa harjutused, mida isadel tuleb järgmine kord koos lastega sooritada. Ootame huviga järgmist korda, et kuulda lastelt, kuidas neil see ettevõtmine kodus koos isadega sujus. Isadepäeva sümboolseks kingiks meisterdati selles grupis isadele lipse.
Kooliealiste grupis olid loomulikult samuti teemaks isad aga eelkõige keskendusime isade iseloomustamisele läbi erinevate omadussõnade ja väljendite. Lisaks said kohtumisel osalejad nuputada nendele omadussõnadele vastandsõnasid. Üheskoos meisterdati kallitele isadele ka isadepäeva kaart.
Eelnevalt teavitati kõiki isasid, et sel korral võiksid just nemad lastele järgi tulla ja müts maha kõikide isade eest, kellel oli võimalik seda teha- ja neid oli väga palju. Aplaus teile! Et isadepäeva kohtumine lõppeks eriliselt valmistasime omalt poolt väikese koogi pühendusega isadele. Et kõht enne koogi söömist ikka maksimaalselt tühi oleks, siis enne koogi söömist said lapsed koos oma isadega naela puu jupi sisse lüüa. Ära unusta vaadata pilte galeriist ja siit väikest videomeenutust!